રાજ્યના ઓબીસી નેતા અને ગત મહિને જ કોંગ્રેસમાં જોડાનારા અલ્પેશ ઠાકોર બનાસકાંઠાની રાધનપુર બેઠક પરથી ચૂંટણી લડે એવી શક્યતા છે. પ્રાપ્ત માહિતી અનુસાર, અલ્પેશ ઠાકોર ત્રણ બેઠકો અંગે કોંગ્રેસ સાથે ચર્ચામાં હતા, જેમાં આખરે રાધનપુર બેઠક પર અલ્પેશ ઠાકોરનું નામ ફાઇનલ કરવામાં આવ્યું છે. બેઠક અંગે વાતચીત કરવા તેઓ એક વાર દિલ્હી પણ જઇ આવ્યા છે. બનાસકાંઠાની રાધનપુર બેઠક હાલ ભાજપના હાથમાં છે, હવે કોંગ્રેસ તરફથી અલ્પેશ ઠાકોરને ટિકિટ આપવામાં આવી હોવાની ચર્ચા છે. ત્યારે આગામી ચૂંટણીમાં કોંગ્રેસ આ બેઠક પર કબજો જમાવવામાં સફળ રહે છે કે કેમ એ જોવું રહ્યું.